Likumprojekts

**Sejas aizsegšanas ierobežojuma likums**

**1. pants. Likuma mērķis**

Šā likuma mērķis ir nodrošināt vienotas un harmoniskas sabiedrības pastāvēšanu, sabiedrības locekļu atvērtu savstarpējo saziņu un kopā dzīvošanu.

**2. pants. Ierobežojums aizsegt seju**

(1) Seju nav atļauts aizsegt publiskā vietā, izņemot šā likuma 3. pantā minētos gadījumus.

(2) Par publisku vietu šā likuma izpratnē ir uzskatāma jebkura vieta, kura neatkarīgi no tās faktiskās izmantošanas vai īpašuma formas kalpo sabiedrības kopīgo vajadzību un interešu nodrošināšanai un kura par maksu vai bez maksas ir pieejama ikvienai fiziskai personai, kas nav attiecīgās vietas īpašnieks, valdītājs, turētājs, algots darbinieks vai cita persona, kuras atrašanās attiecīgajā vietā ir saistīta ar darba pienākumu izpildi. Par publisku vietu šā likuma izpratnē nav uzskatāmi dievnami, lūgšanu telpas, kā arī telpas, kurās notiek reliģiska darbība.

**3. pants. Izņēmumi**

Sejas aizsegšana publiskās vietās ir atļauta, ja sejas aizsegšana nepieciešama:

1) normatīvajos aktos noteikto prasību izpildei;

2) profesionālo pienākumu izpildei;

3) sporta nodarbību un pasākumu dalībniekiem;

4) mākslas pasākumu dalībniekiem;

5) valsts vai tautas svētku un kultūras pasākumu dalībniekiem;

6) laika apstākļu dēļ;

7) veselības stāvokļa dēļ.

**4. pants. Administratīvā atbildība**

Par šā likuma 2. pantā minētā ierobežojuma neievērošanu attiecīgā persona ir saucama pie administratīvās atbildības normatīvajos aktos noteiktajā kārtībā.

Tieslietu ministrs

Dzintars Rasnačs